Brukbar kvinne- og spionkomedie
Nylig spilte Reese Witherspoon en masete politietterforsker, nå utfolder Melissa McCarthy seg som spion. 
Det går noe bedre. 

"Spy". 
Regi/manus: Paul Feig. 
Med: 
Melissa McCarthy, Jude Law, Jason Statham, Rose Byrne, Miranda Hart og Curtis "50 Cent" Jackson. 
USA 2015. 
Lengde: 
2 timer. 
Aldersgrense: 15 år. 
Egnethet: Ungdom/Voksen. 

Jeg stønnet over komedien "Hot pursuit" der Witherspoon hadde munndiaré og yppige Sofia Vergara svinset rundt på høye hæler og et pølseskinn av en kjole. 

Her kommer nok en kvinnekomedie, men nå i et tydeligere feministisk ærend. 
Frodige Melissa McCarthys rollefigur er blitt parkert som spion i CIA og må holde ut alskens ydmykelser på grunn av sin omfangsrike kropp. 

Så får hun endelig sjansen til å vise om hun duger. 
I skjul av flere naivistiske husmor-look-forkledninger (ingen vil mistenke at en frue fra Midt-Vesten skal hindre terrorister i å kjøpe en liten atombombe), slår vikarspionen hardt og smart tilbake mot de selvopptatte, selvhøytidelige og mannlige rivalene.En av dem spilles av superkjekkasen Jude Law, en annen av tøffingen Jason Statham, så det er ikke lite machokraft McCarthy skal kvinne seg opp mot. 

Likevel for langt 

Det gjør hun med stor bravur og i god allianse med den britiske komikeren Miranda Hart. 
Syrlig ironiserer de to over strenge krav til hvordan en attraktiv kvinne skal se ut. 
I flere treffende scener ender de smellvakre og sexy som ufordragelige mens de to mer klumsede venninnene går av med seieren. 

Parodien på spionfilmer i James Bond-stil er ofte lattervekkende, men to hele timer kjennes likevel for langt. 
Regissør Paul Feig ("Bridesmaids", "The Heat") pøser som vanlig på med vold og grove sex-blødmer i en heseblesende karusell av repeterende twister og påfunn. 
Så selv om Bobby Cannavale morer med å leke heftig flørtende italiener, ender jeg med å føle at komedien går på tomgang. 
